Birafa bioga (suterot)

Birafa bioga ( englavon The Adventure of the Naval Treaty ) tir berpotam ke Arthur Conan Doyle taneon sanegayan bak 1893 koe Standard Magazine virda az direilanon koe Namio ke Sherlock Holmes berpotamak.

 Vildeks 
 Tozafa bula 
Watson selaropik va twa bas savsaf bemapalik yoltkiraf gu Percy Phelps kazawar, i bas palik kobas dene Foreign Office ristula dirgana gan Holdhurst O-ye ziavik. Phelps diver da inafa klepa tir debalajafa nope astirbafa arienta nume dilder da Sherlock Holmes den int koe Woking ba siel di pir lize mali toloy aksat koe ilava akoler.

Holmes is Watson va Woking artlakid aze va Annie Harrison aguntanikya ke Phelps keveon zavzagiyisa remi vogonugal kevlanid, voxis va Joseph Harrison berikye ke bantanya gilduckuse do ikaberye. Phelps va toloy nik va stuvaja pwader.

Edje Phelps koe bazaxo koe Foreign Office ristulaxe bak 23-e ke alubeaksat dum kotvielon tigiyir, pune birafa bioga ziavik va birgafa birafa bioga wal Engla is Italia bulkayar, i va bioga dem telizeem goksudan. Bak sielcek, Phelps koe bazaxo ant tigiyir ise va bat lag vetcoyeson kobaveyer. Gotenukeyer abdida Joseph Harrison ko golda di aneyayar. Nope leguca, Phelps mamleyer enide Tangey W-ye fenkusik ke sidot va fada di vanbureyer. Voldum gubeon, to inafa kurenikya artlaniyir nume va benplekura kazawayar. Wori fada gaveyer nume Phelps kal vistalega ke fenkusik miv laniyir lize bantan kenibeyer edje lava ke fada lembieweyer. Phelps va fenkusik divmodayar azen ompe tauleyer, i ompe ke biota ke bozaxo ke Phelps. Viele Phelps kadimion ve sonkeyer, pune ko bazaxo ipeyer nume kosmayar da valdig su zo dubieyer. Kare zovdom ke xo, dubiesik rem krilaf tuvel vane gaest bide nuda arse al artlaniyir aze dimmallaniyir edje Phelps koe vistalega ke fenkusik tigiyir. Do bantan va nuda bam kallaniyir lize Forbes ardialik tigiyir nume ruyeyer da va Tangey W-ya ( kurenik ke fenkusik ) ampusa al wiyir. Batdume uculera ke Phelps va inya benfir. Wori mecoba koe oga ke Tangey zo trasiyir. Nope bata astirbafa debala, Phelps oviskon flayduyur aze koe ilava akoleyer abdida va Watson uzerayar. Ostik, mamlera va biota abdi otcera ke dubiesik wan tir meroturingana bula.

 Maera 
Nope nega ke Phelps, Holmes va Woking bulur enide va Forbes ardialik is Holdhurst O-ye di kevlapikir, ise va dilevielafa dimtigira abdiplekur. Phelps tir valeaf rabateson da arienta koe nubanya tigir, aze kalion fraskewer. Viele Holmes direrielon dimlapir, pune Phelps gu rilitafa regala dilizeyena bak mielcek givar : edje kenibeyer, pune gan divulaf lor mal dilk zo divmodayar. Ranyayar aze va mil dilk laizon fenkuyur nume va ayikye ton gexata mastuyuna gu layki kosmayar. Bane bulikye tiyir dem wed voxe malvulteyer. Rindeson va conyuta moe xo, Holmes lajugotur da ine va gariaf ind ke Phelps al me bulur.

Holmes trakur da bulikye va int fugin lakostar mali rotaskitir. Acum i kogrupasik erur da Annie Harrison koe olkoba afizcekon di zavzagir, ise dakter da do Watson is Phelps ko London kolapir. Neke va impadimak koe Woking me rundanyar voxe konliz mone pilkot va int palser. Ba miel Annie Harrison va olkoba bulur aze marnar inde Holmes al erur. Ba tole bak miel, Holmes va Joseph Harrison kozwir. Bantel va mil suzenk dam darevielon malsaver enide ko vlardafa mawa ke pilkotik va int kostar. Kogrupasik va in dimnaris va birafa bioga kou vask kake lan pencek ke olkoba wir. Holmes va in onser ise va tciamaf valdig lajunarir voxe me lajufeliler. Harrison arti lyumara otcer. Neken Holmes pokolecker da Forbes ardialik walzeyen va gomilasik di katrasir.

Holmes va dilizeyes bifatum kadimion vilder. Ba siel ke dubiera, Joseph Harrison kan impadimak artlapiyir aze kakeveteson va ikaberye ko bazaxo laniyir. Va krilaf tuvel remolaniyir aze va vlardafo bazaxo trasiyir larde Phelps koe vistalega ke fenkusik ta fada banedje tigiyir. Harrison va Phelps mamleson kabeyer aze kadimion ve vofayar da vodapaf valdig moe baza tigiyir. Va valdig bam dubieyer aze remo mil tuvel otceyer. Ko Woking dimlapiyir aze kak lan pencek ke mawa va valdig palseyer, voxen moion Phelps ve swavadeoneyer numen mawa ke Harrison ta inafa senyara zo favlayar. Numen larde Annie Harrison va Phelps afizcekon is mielcekon dun rubayar, pune Joseph va valdig me rodimnariyir. Joseph, to ba inafa griakolera moi auzura ke Holmes is Watson is tena ke rubara ke Annie, va valdig oxam taneatomon ladimnariyir. Voxe tineyeson, diremielon toleon yovayar radimida berikya va olkoba al buluyur.

 Yunkexa 
Konaka yunkexa va berpotam, koe sanegasa virda bak 1893 :

 Dere rupel 
 Arthur Conan Doyle' : Englavaf suterotik ( 1859-1930 )
 (en) Birafa bioga, dene Wikisource'' 

 Vuestexa 


Birafa bioga
Birafa bioga
Birafa bioga
Birafa bioga
Birafa bioga